*Վիքիպեդիայում կան հոդվածներ Մադոյան ազգանունով այլ մարդկանց մասին։*

**Արշակ Գևորգի Մադոյան** (հուլիսի 1, 1938(1938-07-01), Ախալքալաք, Վրացական ԽՍՀ, ԽՍՀՄ - փետրվարի 22, 2021(2021-02-22), Երևան, Հայաստան), հայ հայագետ, թարգմանիչ, խմբագիր, բանասեր։ Բանասիրական գիտությունների դոկտոր (1985), պրոֆեսոր (1994)։

Կենսագրություն
--------------

Ծնվել է 1938 թ. հուլիսի 1-ին Ախալքալաք քաղաքում, մտավորականի ընտանիքում (գրող Սեյլանի թոռն է, ուսուցիչ Գևորգ Մադոյանի որդին)։ 1945-1953 թթ. սովորել է ծննդավայրի՝ Հովհաննես Թումանյանի անվան հայկական միջնակարգ դպրոցում, ապա շարունակել է Երևանում՝ 1954-1955 ուսումնական տարում ավարտելով Ղազարոս Աղայանի անվան դպրոցը։

Ընդունվել է Երևանի պետական համալսարանի բանասիրական ֆակուլտետի հայոց լեզվի և գրականության բաժինը, որն ավարտել է 1961 թվականին։ Այնուհետև աշխատանքի է անցել նույն համալսարանում, պաշտոնավարել իբրև ԵՊՀ հրատարակչության խմբագիր, բանասիրական ֆակուլտետի մեթոդիստ, «Բանբեր Երևանի համալսարանի» գիտական պարբերականի խմբագրության գրական աշխատող, պատասխանատու քարտուղար, գլխավոր խմբագրի տեղակալ։ 1971 թվականից տեղափոխվել է Համալսարանի հայագիտական կենտրոն, նախ աշխատելով որպես ավագ գիտաշխատող, իսկ 1986 թվականից՝ լաբորատորիայի վարիչ, 2001 թվականից առաջատար գիտաշխատող։ 2007-2009 թթ. համատեղությամբ աշխատել է ՀՀ ԳԱԱ գրականության ինստիտուտում։ 2009-2015 թթ. Մայր Աթոռ Սուրբ Էջմիածնի՝«Էջմիածին» ամսագրի գլխավոր խմբագիրն է եղել։

1970 թ. «Առաքել Սյունեցի» ատենախոսության համար ստացել է բանասիրական գիտությունների թեկնածուի գիտական աստիճան, իսկ 1985 թվականին պաշտպանել դոկտորական ատենախոսություն՝ «Միջնադարյան հայկական պոեմը (ԺԱ-ԺԶ դարեր)» թեմայով։ Այդ թվականից բանասիրական ֆակուլտետում կատարել է նաև դասախոսական աշխատանք, 1994 թ. մրցույթով ընտրվել է ժուռնալիստիկայի ամբիոնի պրոֆեսոր և դասավանդել «Հայ գրքի պատմություն» առարկան։ Հայ մատենագրության պատմություն է դասավանդել Երուսաղեմի Ժառանգավորաց վարժարանում և Էջմիածնի Գևորգյան ճեմարանում։

1962 թվականից հայոց հին գրականության պատմությանը նվիրված հոդվածներով, հրապարակումներով, գրախոսություններով հանդես է եկել Հայաստանի և սփյուռքի գիտական և գրական-հասարակական պարբերականներում՝ հատուկ ուշադրություն հատկացնելով հին գրականության ժանրային համակարգի ուսումնասիրությանը։ Հրատարակել է մենագրություններ, կազմել, առաջաբաններով ու ծանոթագրություններով օժտել է տարբեր բնույթի ժողովածուներ, թարգմանել (գրաբարից և ռուսերենից), խմբագրել բազմաթիվ գրքեր։

Հայաստանի գրողների միության անդամ է։

Պարգևներ
--------

2009 թ. Ն.Ս.Օ. Տ.Տ. Գարեգին Բ. Ամենայն Հայոց Կաթողիկոսի ձեռամբ պարգևատրվել է «Սուրբ Սահակ-Սուրբ Մեսրոպ» շքանշանով։

Երկեր
-----

1. Միջնադարյան հայկական պոեմը, Եր. 1985
2. Հայ-ռուսական գրական փոխառնչություններ, Եր. 1985
3. Առաքել Սյունեցի բանաստեղծը, Եր. 1987
4. Խորհուրդ մեծ և սքանչելի. Ներածութիւն հայ մատենագրութեան, Երուսաղէմ, 1995
5. Հայ միջնադարյան քնարերգություն (Լ. Մկրտչյանի աշխատակցությամբ), Եր. 1996
6. Ոսկեփորիկ (Վ. Ներսիսյանի աշխատակցությամբ), Եր. 1997
7. Երուսաղեմ, Երուսաղեմ... Եր. 1999
8. Ուղեգրություններ (հայերեն - իսպաներեն), Եր. 2001
9. Զավակներ լույսի, առաքինության, Եր. 2001
10. Գրիգոր Լուսավորիչը ներբողներում (Գ. Մադոյանի աշխատակցությամբ), Եր. 2002
11. Խորհուրդ մեծ և սքանչելի (ռուսերեն), Եր. 2004

Թարգմանություններ (գրաբարից)
----------------------------

1. **Ղուկաս Սեբաստացի**, Դավիթ Բեկի պատմությունը, Եր. 1988
2. Դաւիթ Բէկ կամ Պատմութիւն Ղափանցոց, Եր. 1992
3. **Սիմեոն Լեհացի**, Ուղեգրություն, Եր. 1997
4. Հայկական վարքեր և վկայաբանություններ, Եր. 1998,
5. Կարդալով Նարեկացուն, Եր. 1999
6. Շարական (Գ. Մադոյանի աշխատակցությամբ), Եր. 2001
7. **Թովմա Մեծոփեցի**, Պատմագրական երկեր, Եր. 2003

Ծանոթագրություններ
------------------

1. 1 2  Կյանքի 83-րդ տարում մահացել է գրականագետ, թարգմանիչ, բան.գիտ. դոկտոր Արշակ Մադոյանը
2. ↑  «Ս. Սահակ-Ս. Մեսրոպ» շքանշաններ՝ Արշակ Մադոյանին և Վահագն Ստամբոլցյանին

|  |  |
| --- | --- |
|  | Վիքիդարանն ունի նյութեր, որոնք վերաբերում են «Արշակ Մադոյան» հոդվածին։ |

|  |  |  |  |  |  |  |  |
| --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Հայաստանի գրողների միություն |
|  |
| 

|  Չափորոշչային վերահսկողություն |
| --- |
|  |
| ՀԳՀԳ: 9806 · BNF: 15544929q · ISNI: 0000000021232290 · LCCN: n78061405 · NTA: 392504502 · SUDOC: 193692813 · VIAF: 42154146 · WorldCat VIAF: 42154146 |

 |

 |